IKURI
Na Cava na iBalebale ni Seoli kei na Etesi?
E SIVIA e 70 na tikinivolatabu e kune kina na vosa vakaiperiu na she’ohl′ kei na vosa vakirisi erau balebale vata, na hai´des. Erau semati ruarua na vosa oqo kei na mate. Ena so na iVolatabu erau vakadewataki me “ibulubulu,” “eli,” se “tikina titobu.” Ia, e dredre me kune ena levu na vosa nikua na vosa e tautauvata vinaka sara na kena ibalebale kei na kedrau ibalebale na vosa e rua oya. Oya na vuna e dau vakayagataka kina na New World Translation ena vosa vakavalagi na vosa “Sheol” (Seoli) kei na “Hades” (Etesi). Ena vakarawarawataka noda kila na ibalebale ni rua na vosa oqo ke da dikeva na kedrau ivakavakayagataki ena so na tikinivolatabu.
E kaya na Dauvunau 9:10: “Sa sega na cakacaka, se na vakasama, se na kila ka, se na vuku, e nai bulubulu [Seoli], o koya ko sa lako tiko kina.” E vakaraitaka beka oqo ni o Seoli e vakaibalebaletaka ga na qara se ibulubulu yadua era bulu kina na wekada? Sega. Ni tukuna tiko na iVolatabu na nodra dui ibulubulu na tamata ena gauna oya e dau vakayagataka e so tale na vosa vakaiperiu kei na vosa vakirisi, sega ni o she’ohl′ se o hai´des. E sega tale ga ni vakayagataka na iVolatabu na “Seoli” ni vakamacalataka tiko na vanua era bulu vata kina na lewe ni dua na vuvale, se ibulubulu era bulu vakavudi kina e levu.—Vakatekivu 49:30, 31.
Na cava gona na ibalebale ni “Seoli”? E vakaraitaka na Vosa ni Kalou ni “Seoli” kei na “Etesi” erau vakaibalebaletaka e dua na ka e vakaitamera, sega ni dua ga na ibulubulu. Me kena ivakaraitaki, e kaya na Aisea 5:14 ni o Seoli “sa vakalevutaki koya…ka sa dalaga vakalevu sara.” E sega ni tukuni rawa na levu ni tamata era sa tu e Seoli, ia e vaka e “dalaga” tiko ga me tiloma e so tale. (Vosa Vakaibalebale 30:15, 16) Eda dau raica ena ibulubulu ni veikorolelevu ni vakaiyalayala ga na levu ni yagonimate e rawa ni bulu kina. Ia e vakaraitaka na iVolatabu ni duidui sara o Seoli. E kaya ni ‘ibulubulu [Seoli] e sega ni mamau rawa.’ (Vosa Vakaibalebale 27:20) E sega ni sinai rawa se oso o Seoli. O Seoli gona kei Etesi erau sega ni vakaibalebaletaka e dua dina na vanua, erau vakaibalebaletaka ga na vanua vakaivakatakarakara era tu kina na iwase levu ni kawatamata era sa mate.
Ena matata tale ga vei keda na ibalebale ni “Seoli” kei na “Etesi” ke da dikeva na ka e tukuna na iVolatabu me baleta na veivakaturi. E dau vakayagataka na iVolatabu na vosa “Seoli” se “Etesi” ni tukuna tiko na mate ena rawa tale kina na veivakaturi.* (Jope 14:13, NW; Cakacaka 2:31, NW; Vakatakila 20:13, NW) E vakaraitaka tale ga na Vosa ni Kalou ni sega ni o ira ga na dauveiqaravi i Jiova era lako i Seoli se Etesi ena gauna era mate kina, ia e levu tale ga era sega ni kilai Jiova. (Vakatekivu 37:35, NW; Same 55:15, NW) Oya na vuna e kaya kina na iVolatabu “ni ra na tu cake tale mai na mate ko ira na yalododonu kei ira na sega ni yalododonu.”—Cakacaka 24:15, VV.
* Ena yasana kadua, ni tukuni ira na tamata era na sega ni vakaturi mai na mate, e dau vakayagataka na vosa “Gehenna” sega ni o “Seoli” se o “Etesi.” (Maciu 5:30, NW; 10:28, NW; 23:33, NW) E sega ni vanua dina o Gehenna, e vanua vakaivakatakarakara ga me vakataki Seoli kei Etesi.
fij_Latn fij_Latn fij_Latn fij_Latn fij_Latn fij_Latn fij_Latn